
Saluton! 

Jen la tria numero de la plezura 
revuo Umujo, verkita de amika 
rondo de volontuloj. 

Leganto demandis, ĉu la materialo 
de Umujo estas libere uzebla, ekz. 
en alia esperanto-revuo. Jes, ni 
publikigas ĉion kun libera licenco. 
Laŭ la licenco, sufiĉas mencii la 
nomon de la aŭtoro. Bonvolu 
ankaŭ mencii (eble kun ligilo), ke 
vi prenis la artikolon el Umujo. 

Ni planas publikigi la artikolojn 
ankaŭ voĉlegite. Ni volas per 
tio atingi ankaŭ homojn, kiuj 
preferas frandi nian revuon aŭde. 
Krome, estas simpatie kaj interese 
aŭskulti homojn kun malsamaj 
akĉentoj (ofte la aŭtoron mem de 
la artikoloj), laŭtlegi la enhavon 
de nia revuo. 

Ĉi-foje, nia ĉefartikolo traktas 
la projekton Amikumu. Kiam 
ĝi realiĝos, esperantistoj (kaj 
pli poste ankaŭ anoj de aliaj 
komunumoj] povas pli facile 
trovi unu la alian, ekzemple 
dum vojaĝo, simple uzante poŝ- 
telefonon. 


Ni krome regalos vin per intervjuo 
kun Pablo kaj Fran de Babelo Fil- 
moj, kiujn vi konas verŝajne pro 
la fama kanto Dek bovinoj. Alia 
artikolo demandas, kie troviĝas 
la esperantistoj. Ni denove havas 
du rakontojn: unu estas tradicia 
rakonto el Persio, la alia estas 
pli moderna kaj temas pri Italio. 
La rakontoserio pri Grndulario 
daŭriĝos venontnumere. 

Ni esperas, ke vi ŝatas tiun ĉi 
numeron de Umujo, kaj ni ĝojos 
pri viaj komentoj, kiujn vi povas 
komuniki al ni pere de Telegramo 
aŭ retpoŝte. 

revuo.umujo@gmail.com 

https://goo.gl/oPdEFr 

La tuta enhavo de ĉi tiu revuo krom la bildo de 
la kovrilo, la bildoj de Babelo Filmoj en la paĝoj 
10, 11, 12, 13 kaj 14, la emblemo de Amikumu! 
en la paĝoj 1 kaj 7 kaj la emblemoj de Google 
estas eldonata laŭ la permesilo Krea Komunaĵo 
Atribuite-Samkondiĉe 4.0 Tutmonda (CC BY-SA 
4.0), disponebla ĉe https://creativecommons. 
org/licenses/by-sa/4.0/deed.eo. 

La bildoj de Babelo Filmoj en la paĝoj 10,11,12, 

13 kaj 14 estas sub kopirajto 2016 de Babelo 
filmoj, kun ĉiuj rajtoj rezervitaj. 

La bildo, kiu estas uzita sur la kovrilo, estas fari- 
ta de Jcomp - Freepik.com, disponebla ĉe http:// 
www.freepik.com/free-photo/hands-making- 
equipment_907993.htm 

Kie troviĝas la esperantistoj? 


En la babilejo "Esperantujo" de nia 
preferata babil-aplikaĵo Telegramo, 
mi demandis: "En kiu parto de la 
mondo vi nuntempe troviĝas?" Per 
la roboto @vote (VoteBot) mi povis 
doni dek alternativajn respondojn, 
el kiuj ĉiu voĉdonanto povas elekti 
unu. Mi do listigis la kontinentojn laŭ 
Vikipedio (Afriko, Norda Ameriko, 
Suda Ameriko, Antarkto, Aŭstralio, 
Azio, Eŭropo) kaj aldonis Oceanion, 
kiu ne estas kontinento, sed la 
Oceanianoj, kiujn mi konas, preferas 
esti Oceanianoj ol esti aligitaj al la 
plej proksima kontinento. Kaj mi ja 
demandis pri mondopartoj kaj ne pri 
kontinentoj. Mi ne aldonis Centran 
Amerikon al mia listo, ĉar ĝi ne estis 
en Vikipedio kiel aparta mondoparto. 
Eble, mi eraris, ĉar kelkaj plendis 
pri la manko de Centra Ameriko. 
Mi krome aldonis la respondojn: 
"interkontinente vojaĝantaj", ĉar tion 
esperantistoj emas fari, kaj "Aliloke", 
ĉar eble mia listo ne kovras ĉiujn 
mondopartojn, por ne paroli pri ek- 
sterteraj esperantistoj (ekz. en la In- 
ternacia Spacstacio). 

Respondis 155 personoj, la enketo do 
verŝajne estas reprezenta almenaŭ 
por la enretaj esperantistoj. La 
rezultoj estas interesaj: La plimulto 
troviĝas en Eŭropo (35 %), sekvas 
Norda kaj Suda Amerikoj - ambaŭ 
samkvante (23 %). Kiam mi lanĉis 

la enketon, dum longa tempo ŝajnis, 
ke Suda Ameriko estas pli forta 
ol Norda Ameriko, sed finfine la 
procentaĵoj egaliĝis. La eble pli 
retemaj sudamerikanoj klakis pli frue 
ol siaj nordamerikaj samideanoj. Ĉu 
sudamerikanoj estas eble pli junaj? 
Cetere, mi supozas, ke la plimulto de 
la sudamerikanoj estas el Brazilo, kie 
- kiel konate - la esperanto-movado 
estas tre forta kaj vigla. 

En Azio troviĝas 12 %, en Afriko 2 %. 
Pri la sekva rezulto mi havas fortajn 
dubojn: Ĉu vere 2 esperantistoj 
troviĝas en Antarkto (1 %)? Mi ne 
dubas, ke unu sciencisto tie scipovas 
Esperanton, sed se estas du, ili tuj 
fondu lokan aŭ pli bone kontinentan 
grupon! La aliaj mondopartoj 
ankaŭ enhavas nur malmultajn 
esperantistojn, kiuj partoprenis la 
enketon. 

Kompreneble, mi esperas, ke 
Esperantujo.directory baldaŭ povas 
liveri pli precizajn procentaĵojn - eĉ 
laŭlandajn. Bedaŭrinde, tie mankas 
Antarkto. 


PS.: Post multjara uzo de la vorto esperanto- 
parolantoj anstataŭ esperantistoj, mi revenis 
al ĉi-lasta, ĉar en la reta mondo, multaj 
partoprenantoj estas pli esperanto-skribantoj ol 
parolantoj. Mi kompreneble nun komprenas per 
esperantistoj ĉiujn uzantojn de Esperanto, kaj ne 
personojn, kiuj nur subtenas esperantismon, sen 
uzi Esperanton. 

En kiu parto de la mondo vi nuntempe troviĝas? 






Eŭropo 

55-35% 





Norda Ameriko 

36-23% 





Suda Ameriko 

36-23% 






18 - 12% 






3-2% 






2-1% 





Aŭstralio 2 - 1 % 

Oceanio 

1-1% 

\aam 




Interkontinente 

vojaĝanta 


1 % 



Aliloke 1 - 1 % 

AmikumM 


Verkita de Evildea kaj Ckuck Smitk 



Amikumu - Historio kaj Estonteco 

La oftaj afiŝoj pri "Amikumu" 
verŝajne jam tedas multajn el vi. 
"Kial reklami telefonaplikaĵon 
(apon), se ĝi ankoraŭ ne 
ekzistas?" Tion ni jam kelkajn 
fojojn aŭdis. Kaj pro tio, ni devas 
plej humile pardonpeti. Tamen, 
ni samtempe esperas, ke leginte 
ĉi tiun artikolon, vi ekkomprenos, 
kial ni tion faras. 

Kio estas Amikumu? 

Amikumu estos apo (por iOS 
kaj Android), kiu helpos vin, 
trovi kaj kontakti proksimajn 
esperantistojn. 


Krome, aperis ludo tre konata: 
Pokemon GO. Chuck pensis, ke 
se oni povas kapti poŝmonstrojn 
telefone, kial ne "kapti" esperant- 
istojn. Tiu ideo venis al li, kiam 
li vidis, ke Robin van der Vliet 
dum IJK ludis Pokemonon. Iam 
li vidis, ke Evildea estas enreta 
kaj entuziasme diris sian ideon. 
Evildea tuj respondis: "Mi 
fakte planis iri al investantoj 
venontmonate kun ĝuste tiu sama 
ideo!" Tiam ni eksciis, ke ni trovis 
la plej grandan mankon nuntempe 
en la esperantista komunumo. 
Poste ni rimarkis, ke Esperantujo 
ne estas la sola komunumo, kiu 
havas la mankon ... 


Kio estas la historio de Amikumu? 

La ideo de Amikumu, ilo kiu povas 
montri kaj konekti esperantistojn, 
jam ekzistis delonge en la kapo 
de esperantistoj. Chuck Smith 
unue ekhavis ideon por GPS-ilo, 
vojaĝante tra Brazilo en 2002, 
sed ĝuste tiutempe tiu teknologio 
mankis. Aliflanke, Evildea kelkajn 
fojojn plendaĉis pri la manko de 
tia ilo ĉe sia jutuba kanalo. 


Do, ni du ne estas unikaj; tuj 
kiam ni anoncis la projekton 
en Telegramo, Chuck sidis dum 
tri horoj senlace respondante 
al plej diversaj demandoj. La 
demandoj daŭre alvenadis! Poste, 
ni kreis diversajn kontojn en 
Fejsbuko, Tvitero kaj eĉ la rusa 
. Envenis multaj retpoŝtoj de 
foraj esperantistoj pri similaj 
nerealigitaj ideoj. La neceso 

de Amikumu tuj evidentiĝis. 
Tiam ni decidis, ke estas tiom 
da postulo, ke ni prefere petu la 
monon por starigi la projekton 
de la komunumo mem, anstataŭ 
subaĉeti investantojn. 

Kial Amikumu necesas? 

Tuj evidentiĝas, kial kaj kiel 
Amikumu estas necesa ilo por la 
reta generacio de esperantistoj. 
Tamen, ne tuj evidentiĝas, ke 
Amikumu estas nova etapo en la 
evoluo de la esperanta ekonomio. 

Amikumu estos la unua "vere 
internacia" per-esperanta, sed 
ne nur por-esperanta firmao ĝis 
nun. Ni klarigu la strategiplanon: 

Fazo unu: 

Amikumu estos nur por 
esperantistoj. Ni faras tion pro tri 
kialoj: 

1) La tuta teamo estas espera- 
ntistoj. 

2) Ni plej bone konas la esperanto- 
niĉon. 

3) Esperantistoj (espereble) pli 
pacience atendas nin, kiam ni 
testas kaj disponigas softvarajn 
solvojn. 

Fazo du: 

Amikumu disponiĝas al ĉiuj lin- 
gvaj grupoj. 

1) Ni havas multe da atingpovo 
en la poliglota komunumo. 

2) Ni volas helpi ĉiujn lingvojn, 
sendepende de tio, ĉu ili estas 
gigantantaj, minoritataj aŭ kreitaj. 

Fazo tri: 

Amikumu disponiĝas al ĉiuj. La 
kerna celo de Amikumu estas 
konektigi homojn. Tio signifas, 
ke oni povos uzi la apon por 
trovi aliajn personojn, kiuj havas 
similajn interesojn, hobiojn aŭ 
karierojn - tute ne gravas. 

Amikumu, do, povas krei 
salajritajn postenojn por esper- 
antistoj el la granda merkato de 
Neesperantujo. Esence, ju pli da 
homoj ni atingos, des pli forta 
ekonomie ni fariĝos kaj des pli 
serioze nian lingvon oni traktos. 

Kiam Amikumu elŝuteblas? 

Antaŭ ol ni povas liberigi la 
programon, ni devas financi 
la diversajn aspektojn de ĝi. 
Cele tion, la 18an de oktobro 
ni publikigos monkolekton ĉe 
Kickstarter. Fakte, ni jam ekhavis 
multajn sponsorojn, kiuj kovras 
parton de niaj elspezoj. Tiuj estas 
la Interkultura Centro Herzberg, 
Aŭstralia Esperanto-Asocio, 
Poliglota Konferenco, Polyglot 

Gathering kaj Pasporta Servo. 
Ankaŭ ni gajnas la subtenon de 
kelkaj famaj poliglotoj, ekzemple 
Benny Lewis (Fluent in 3 Months) 
kaj Lindsay (Lindsay Does 
Languages). 

Se ĉio iras laŭplane, oni povos 
elŝuti la apon frue en 2017 

Kiel vi povas helpi? 

Ni scias, ke ne ĉiuj kapablas financi 
nian projekton pro diversaj kialoj. 
Tamen, financado ne estas la sola 
maniero helpi nin. Vi povas aboni 
nian retleteron ĉe www.amikumu. 
com kaj diskonigi ĉiujn niajn 
afiŝojn; kaj inviti viajn amikojn 
al niaj sociaj paĝoj Fejsbuko, 
Tvitero kaj . Se vi konas aŭ 
havas blogon, gazet-kontaktojn 
aŭ podkaston, kontaktu nin por 
intervjuo ĉe info@amikumu.com. 
Kune ni okazigos la revolucion! 


KPAK: PPAP en esperanto 

Jen KPAK, la esperanta versio 
de la kanto Pen Pineapple Ap- 
ple Pen kun filmo enhavante 
kelkajn anglajn parodiojn es- 
tas spektebla ĉe Youtube. Pab- 
lo Busto kantis ĝin kaj havigis 
al Esperantujo unu el la plej 
freŝaj aferoj, kiu en multaj 
lingvoj ankoraŭ ne ekzistas. 

Ni invitas vin registri esper- 
antajn parodiojn por havi tut- 
esperantan KPAK-on. 

You https://www.youtube.com/ 
fMS) watch?v=Q9XGEQZjAHo 


Jen la 
krajono 

Kaj jen la L y 
pomo 


Jen la 
krajono 

Jen 

ananaso 

Gestemo ne 

# 


Italoj estas multe konataj ekster- 
lande por esti tre gestemaj. Mi mem 
estas italo, kaj mi povus diri, ke ne 
ŝajnas al mi tiel, kaj mi pensas ke 
multaj italoj ne tiom gestemas, sed 
mi ankaŭ komprenas, ke, ĝuste pro 
mia italeco, mia opinio estas iom 
malgrava, kaj mi eble eĉ dirus 
tion gestadante senkonscie ... 

Tia gestemo estas tiom fama, ke 
verŝajne, se oni demandus, kiel nomi 
italon kun manoj enpoŝe, ĉiu neitalo 
respondus “Mutulo". Sed alia signo 
de tiu fameco estas ŝercaĵo, kiun oni 
rakontas ekster-lande (kompreneble, 
verŝajne de neniu italo vi aŭdos 
tion!), kaj facilege troviĝas ankaŭ 
interrete. Ĝi sonas pli malpli jene: 


Du famegaj firmaoj konkuradas, 
kaj ilia konkuro estas tiom 
obstina, ke la ĉefaro de unu el la 
du iam decidas sendi tri el siaj 
plej fidataj dungitoj al la rivala 
firmao, por ke ili spionadu kaj 
malkovru sekretaĵojn pri la 
plej vendata rivala produktaĵo. 
Tiuj spionaj dungitoj estas 
ruso, franco kaj italo. Kiam 
konsentite, la tri spionoj 
iras al la rivala firmao kaj 


ĉiam estasi 
bona eco ... 

Renato 

ŝajnigas esti senlaboruloj, l^I^P 
volas dungiĝi. La hortioj, W|uj 
salutas ilin, vere kredas, ke ili 
deziras laboron, kaj ili sukcesas 
viziti la ĉefon de la firmao kaj 
dungiĝi ĉe li. 

Dum la unuaj tagoj, ili multe 
kontentiĝas pro tio, ke ili 
enŝteliĝis, kaj multe klopodas 
serĉi la informojn, kiujn ili devas 
trovi. Tamen, unu tagon subite 
ili estas kaptataj de strangaj ka- 
puĉuloj. Tiuj estas sekretaj de- 
tektivoj, kiujn la ĉefo sendis en la 
tutan firmaon, kiam li eksuspek- 
tis ilin pro ilia tiom zorga klopo- 
dado. 

La spionoj do troviĝas en 
malgranda ĉelo, kiu estas en 
pli granda malhela ĉambro, kaj 
unu el la detektivoj trenas la 
francan spionon for de la ĉelo, 
ligas lin al seĝo, kaj demandas al 
li kial ili spionadas en la firmao. 
La franco restas muta, do la 
detektivo komencas torturi lin. 

La franco multe krias pro doloro, 
kaj, post kvin minutoj de torturo, 
respondas al la detektivo, ke 
ili alvenis por spionadi pri 
produktaĵo. Kiam li diras tion, 
la detektivoj parolas inter si, kaj 
konsentas kontentiĝi per tio, 
kion li diris, kaj. lasas lin iri. «Li 
estas preskaŭ mortinta, kaj ne 
diros ion plu. Ni povas fari aliajn 
demandojn al la aliaj», ili opiniis. 

Ili do trenas la ruson for de la 
ĉelo, ligas ankaŭ lin al seĝo, 
kaj demandas al li, pri kiu 
produktaĵo ili spionadis. Ankaŭ 
la ruso ne volas respondi, kaj 
tial la detektivoj torturas ankaŭ 
lin. La ruso estas pli forta ol la 
franco, kaj restas neŝancelebla, 
sed, post unu horo de torturo, li 
finfine diras al la detektivoj la 
nomon de tiu produktaĵo, kaj la 
detektivoj liberigas ankaŭ lin. 

Kiam li foriras de la firmao, li 
trovas la francon, kaj ili kune 
afliktiĝas. «Ni malsukcesis ... kaj 
ne nur ni seniluziigos nian 
ĉefaron kaj estos maldungitaj, 
sed certe la italo, kiu multe 
pli perfidemas ol ni, diros al 
ili de kiu firmao ni venas, kaj 
ili denuncos nian firmaon, kaj 
ĝi bankrotos», ili diras inter 
si. Ili ĉiuokaze konsentas 

kune atendi, ĝis la italo 
diros ĉion al la detektivoj, kaj ili 
liberigos lin. 

Ilia atendo daŭras multe pli ol 
antaŭvidite: pasas minutoj, dekoj 
da minutoj, horoj ... kaj post 12 
horoj la italo foriras de la firmao, 
tute vundita pro torturo. La 
franco kaj la ruso tuj surpriziĝas 
kaj diras: «Kiom malbone vi 
aspektas! Ĉu vi ion diris?» La 
italo, elĉerpita, flustras: «Ne». 
La aliaj du subite ekĝojas: «Ŭaŭ! 
Eble ili ne povos denunci nin 
kaj ni ne perdos nian firmaon! 
Sed kial vi ne tuj respondis al 
ili? Vi certe povintus ŝpari tian 
torturon!» Kaj la italo respondas: 
«Verdire, mi provis diri ĉion ekde 
la komenco, sed ili ligis miajn 
manojn al la seĝo...» 





Intervĵuo kun 
Babelo Filmoj 

(Pablo ka| Fran) 



Sassie 


l 



Umujo sendis kelkajn demandojn al la 
teamo de Babelo Filmoj: Pablo Busto 
(kantisto, verkisto, muzikisto) kaj Fran 
Lobato (desegnisto, scenaristo, filmisto). 

Ŝajne jam de kelkaj jaroj Pablo 
interesiĝas pri porinfanaj 
kantoj. Kiel naskiĝis Babelo 
Filmoj? Kiel komenciĝis la 
kunlaborado? 

Fran: Babelo Filmoj naskiĝis en 
aŭgusto 2015, kun la celo krei 
aŭdvidajn originalajn enhavojn 
en Esperanto, kaj kontribui per 
ili al la disvastigo de la internacia 
lingvo en nia urbo Sevilo (Hispan- 
io). Nuntempe, la filmetoj estas 
grava ilo por la disvastigo. Se 
oni havas bonajn kaj interesajn 
filmetojn en via jutuba kanalo, 
oni havos dankemajn spektantojn 


en la tuta mondo, kiuj povus 
rekomendi la verkojn al siaj 
amikoj, esperantistoj kaj ne- 
esperantistoj. Alia grava celo 
por Babelo Filmoj estas: krei 
esperantajn enhavojn, kiuj pov- 
as esti interesaj ne nur por 
esperantistoj. Ĉu ĝi estas utopio? 
Eble jes, sed se Evildea povas esti 
nia dio, kial li ne povas esti dio por 
ĉiuj? Kvankam ni ĵus elrampas 
el la ova ŝelo en Esperantujo, ni 
pensas, ke ĉio eblas. La kanto "Dek 
bovinoj" estas bona ekzemplo. 
Multe da niaj neesperantistaj 
amikoj zumas tiun ĉi kanton 
kaj konas kelkajn esperantajn 
vortojn dank' al ĝi. 

Pablo: La kunlaborado komenc- 
iĝis kelkajn monatojn post la kreo 



























de Babelo Filmoj. Mi jam estis 
farinta kelkajn infankantojn, 
sed mi malkapablas fari bonajn 
filmojn, do mi serĉis videofariston 
por tiuj infankantoj. Post nia 
sensukcesa provo, labori kun 
homoj per anonco en Fejsbuko kaj 
Jutubo, Fran komencis labori per 
gantpupoj kaj alŝutis nian unuan 
filmeton "Saluton". La ĝenerala 
respondo estis tre pozitiva ĉe 
infanoj kaj ĉe plenkreskuloj, tial 
ni decidis daŭrigi la serion. Ĉiuj 
filmetoj de "Aventuroj de Uliso kaj 
Infanaj Kantoj" estas produktataj 
laŭ la sama maniero: Mi verkas 
kaj registras la kanton, kaj Fran 
produktas kaj faras la filmeton. 
Ni laboras hejme, en malsamaj 
urboj, tial nia komunikado okazas 
pere de interreto aŭ telefono. 
Tio ne estas problemo. Nia ĉefa 


problemo estas la tempo. Ni ŝatus 
alŝuti videojn pli ofte, sed ne 
estas facile. Niaj projektoj ankaŭ 
estas motoroj por nia lernado. 
Krei kaj lerni samtempe, estas 
bona sistemo, kiam vi ne havas 
multan libertempon. Kvankam 
ĉio ne estos tiom sukcesa kiel 
"Dek bovinoj", ni provos fari pli 
bonajn kaj spektindajn kreaĵojn. 

La kanto "Dek Bovinoj" havas 
internacian sukceson, precipe 
ĉe junuloj kaj plenkreskuloj. 
Vi iom miris pri tiu sukceso, 
ĉu ne? Ĉu vi povas imagi, kial 
ĝuste tiu kanto furoras? 

Fran: Ni vere estas surprizitaj. 
Ekde la komenco multe da 
homoj interesiĝis pri la kanto kaj 
diskonigis ĝin. La granda akcepto, 
kiun havas Dek Bovinoj, povas 





















ŝuldiĝi al pluraj kialoj. Miaopinie, 
tio estas bona kanto, simpla 
kaj orelflata muziko. Kvankam 
estas infanaj kantoj, ni scias, ke 
la ĉefa spektantaro estas junuloj 
kaj plenkreskuloj. Multaj detaloj 
en la filmetoj estas desegnataj 
pli por plenkreskuloj ol por 
infanoj. La kanto ankaŭ inkludas 
tekston, per kiu vi povas facile 
lerni la nombrojn en Esperanto. 
Tio estas grava afero por infan- 
oj kaj komencantoj. La alia 
grava ingredienco devas esti la 
ĉefroluloj de la kanto: la bovinoj. 
Esperantistoj havas specialan 
simpation por la bovinoj. Nun- 
tempe, tiu freneza simpatio estas 
evidenta. Kiu junula aŭ plen- 
kreskula esperantisto ne jam 
muĝis hodiaŭ? 

Pablo: Tute surprizitaj, fakte. Eĉ 
kelkajn monatojn post la "furoro", 
mi ankoraŭ miras, ke preskaŭ 50 



homoj rigardas la filmon ĉiutage, 
kaj pro la versioj de la kanto, 
kiujn homoj faris... Pri la kialo de 
la sukceso mi multe pensis, kaj mi 
ankoraŭ ne bone komprenas ĝin. 
Eble la melodio, aŭ la filmo, kiu 
enhavas rakonton por la kanto... 
Eble, kiel diras Fran, la kialo estas 
la bovinoj mem. Mi cerbumis pri 
la demando, kiun beston uzi, kaj 
la besto kun plej internacia bleko, 
kiun mi trovis, estas bovino, do 
tiu estas la ĉefa kialo, kanti pri 
bovinoj. Cetere, la helpo de multaj 
homoj, kiuj aldonis subtekstojn al 
la filmo, helpas montri la kanton 
al neesperantistaj geamikoj. 

Ĝenerale kiom da tempo via 
teamo bezonas, por ke nova 
filmeto aperu Jutube? 

Fran: Malfacilas diri, kiom da 

libera tempo. ĉenerale, Pablo 
finas la muzikon eĉ monatojn 
antaŭ ol la video aperas Jutube. 
Mi provis eldoni unu filmeton 
ĉiun monaton, sed ne ĉiam eblis. 
Se vi rigardas la kontribuliston de 
la filmetoj, Babelo Filmoj ne havas 
multenombran teamon. Tio, ku- 
nligita kun okazaj komputilaj 
problemoj, povas malfruigi la 
laboron. Ankaŭ la subtekstoj en 
aliaj lingvoj forprenas tempon, 
kvankam ili realigeblas dank' 
al la helpo de multaj personoj. 
ĉenerale, iliaj nomoj aŭ kaŝnomoj 
aperas ĉe la fino de la subteksto. 

Pablo: Ankaŭ por mi estas 
malfacile, respondi tion. Ekz- 
emple, la kanton "Eta araneo" mi 
faris sufiĉe rapide, aliajn kantojn 
mi skribas kaj strukturas dum 
mi registras. Tio estas la plej 
malfacila parto por mi, poste, 
miksi ĉion estas iom pli facile, 
ĉar ne necesas silento hejme... 
Sed, por diri nombron, ĉiu kanto 
bezonas inter 10 kaj 20 horojn. 

Ĉu vi povas iom klarigi vian 
kreadan procezon? Ĉu vi 
delonge havas ideon pri la 
aspekto de la filmetoj? 

Pablo: Mi ĉefe uzas kantojn, kiujn 
mi jam konas, de kiam mi estis 
infano ("Saluton" kaj la bovinoj 



estas esceptoj]. Mi lernas ludi ilin 
per la gitaro, kaj tradukas, kantas, 
retradukas ĝis kiam ili estas 
kanteblaj. Poste, mi komencas la 
registradon kaj poste la miksadon. 
Mi sendas al Fran kelkajn kantojn, 
kaj li decidas la ordon por aperigi 
ilin, laŭ la eblo, fari la filmojn. Do, 
kutime, li prilaboras filmon, kiun 
mi finis antaŭ kelkajn monatojn. 

Fran: Mia kreada procezo 

estas kutima por ajna aŭdvida 
produktado, kvankam klare laŭ 
malgranda skalo. Por ĉiu video, 
unue mi skribas rakonteton, 
surbaze de la kantoteksto kaj 
de la muziko. Poste, mi fabrikas 
la gantpupojn kaj dezajnas la 
dekoraciojn. Ĝis nun, mi estas 
laboranta, konsiderante ĉiujn 
filmetojn parto de sama rakonto, 
tial mi ripetas rolulojn kaj kelkajn 
dekoraciojn. Tiel, mi reduktas 
la produktadan tempon, kaj 
miaopinie la fina rezulto povas 
esti pli interesa. En la kantoj, la 

komuna punkto estas, ke ili 
estas infanaj kantoj, skribitaj kaj 
kantitaj de Pablo, dum la videoj 
estas dezajnitaj kiel serio. Antaŭ 
la registrado, mi faros skizojn 
kun la ĉefaj scenoj, por havi ideon 
pri la pozicioj kaj movadoj de la 
gantpupoj. La registrado ne estas 
longa, nur unu aŭ du horojn por 
ĉiu ĉapitro. Finfine mi muntas la 
filmeton laŭ la komenca scenaro. 
ĉenerale, la procezo estas tiel, 
kvankam ĉiu video povas havi 
siajn proprecojn. 

Kiu estas via plej ŝatata kanto 
de Babelo Filmoj ? 

Pablo: Miaflanke, kiel kanto "Eta 
araneo". Mi pli komfortas kun 
roka muziko. Pri la tuta filmaro, 
"Dek bovinoj" kaj "La krokodilo 
en la kavo", ĉar ili ambaŭ havas 
bonan historion ekster la kanto. 

Fran: Nedubeble "Dek Bovinoj". 
Komence, Pablo montris al mi 
tiun kanton, kune kun "Saluton" 
kaj "Eta araneo". Tial mi povas 
esti unu el tiuj plej afekciitaj 
per bovina viruso. Mi sciis, ke 
la bovino estus grava rolulo en 
la serio, sed mi ne pensis, ke tio 
atingus tian gradon de frenezo. 

















La ŝaho kaj la veziro 

Tradukita de Saĝad Daŝti Neĵad 
Laŭ tradicia popola persa fabelo 


Vivis iam ŝaho, kies edzino estis 
la plej bela virino de la lando, sed 
malfeliĉe, la veziro de la ŝaho estis 
senhonta homo kaj volis proprigi 
al si la edzinon de la ŝaho. La 
veziro sciis, ke se la ŝaho scius lian 
sekreton, li tuj ordonos mortigi 
lin. Do la veziro ĉiam klopodis, 
ke neniu sciu lian sekreton kaj 
ĉiutage elpensis kaj planis iĝi 
ŝaho kaj sekve proprigi al si la 
virinon. Iun tagon, sperta derviŝo 
envenis la urbon. Li ĉiutage en la 
placo de la urbo faris miraklojn. 
Baldaŭ oni informis la ŝahon pri 
tiu ulo. La ŝaho vokis la veziron 
kaj ordonis al li iri al la derviŝo 
kaj vidi, kion li faras kaj kion li 
volas. La veziro iris al li kaj post 


reveno diris: "Ho ŝaho, tiu homo 
scipovas fari kelkajn miraklojn 
kaj tiel ĉi enspezas." 

La ŝaho ordonis al la veziro iri 
kaj alporti la derviŝon al la reĝa 
palaco. La derviŝo en la palaco 
antaŭ la okuloj de la ŝaho kaj liaj 
kunuloj faris multajn miraklojn, 
sed ili ne plaĉis al la ŝaho kaj li 
petis pli mirindan aĵon. Do, la 
derviŝo diris, ke la ŝaho ordonu 
al ĉiuj aliaj eliri, por ke li montru 
ion mirindan, kion nenie la ŝaho 
vidos. Poste, la ŝaho kaj la derviŝo 
restis solaj unu kun la alia, kaj la 
derviŝo diris: "Ho ŝaho, mi povas 
eliri el mia korpo kaj eniri en alian 
korpon!" La ŝaho diris: "Kiel vi 
faros tion?" kaj la derviŝo diris: 




"Ordonu, ke oni alportu kokon." 
La ŝaho ordonis kaj oni alportis 
ĝin. La derviŝo sufokis la kokon. 
Poste la ŝaho vidis, ke subite la 
koko reviviĝis kaj samtempe la 
senviva korpo de la derviŝo falis 
sur la plankon. La ŝaho ektimante 
intencis voki servantojn, sed la 
koko falis kaj la derviŝo reviviĝis. 
La ŝaho tre miris kaj diris: "Ho 
derviŝo,instruuminvianmiraklon 
kaj mi donos al vi ĉion, kion vi 
volas." La derviŝo respondis: "Mi 
volas 500 orajn monerojn. Sed 
vi devas ne instrui ĝin al alia kaj 
tiu ĉi afero devas resti sekreto." 
La ŝaho akceptis kaj la derviŝo 
instruis al li la miraklon kaj petis, 
ke la ŝaho sendu la petitajn 
monerojn mez-nokte iel, kiel la 
veziro ne komprenu. 

Ekde tiam, la ŝaho tute forlasis 
siajn taskojn kaj eniris en aliajn 
korpojn. La veziro ekkomprenis 
la aferon kaj iris al la derviŝo kaj 
diris al li: "Instruu min ankaŭ kaj 
mi donos al vi ĉion, kion vi volas." 
La derviŝo amis la filinon de la 


veziro kaj diris al li: "Mi instruos 
vin, sed vi devas akcepti min kiel 
vian bofilon. Mi amas vian filinon 
kaj mi volas edziĝi kun ŝi." La 
veziro unue tute konsterniĝis, 
sed poste diris: "Morgaŭ venu kaj 
mi respondos al vi." La veziro iris 
kaj parolis kun sia filino kaj 
klarigis la aferon al ŝi. La filino 
diris: "Kara patro, mi neniam 
faros tion, ĉar se aliaj scius, ke mi 
kun derviŝo geedziĝis, certe ili 
mokos min." Kaj la veziro diris: 
"Ankaŭ mi malkonsentas, sed 
kion mi respondos al li?" La 
filino diris: "Diru al li, ke se vi 
volas akiri mian filinon, vi devas 
doni al mi 500 orajn monerojn. 
Kompreneble, li ne havas tiom da 
oraj moneroj." 

La sekvan matenon, la derviŝo 
revenis por ricevi respondon. La 
veziro petis 500 orajn monerojn, 
sed mirinde la derviŝo akceptis. 
Sed la veziro diris al si mem: "Mi 
povas lerni la miraklon kaj poste 
iel mi forigos lin de la urbo kaj 
ne akceptos ke li edziĝu kun mia 

filino." Kaj li diris sian penson al la 
filino kaj ŝi ankaŭ akceptis, do ili 
mensoganteakceptiskajladerviŝo 
instruis al la veziro la miraklon. 
La derviŝo, instruinte la miraklon, 
volis kunporti la filinon, sed la 
veziro diris: "Mi estas veziro kaj 
kompreneble por mia filino volas 
grandan geedziĝfeston. Cetere, 
mi devas konsentigi la ŝahon, 
vi devas almenaŭ dum 40 tagoj 
atendi." La derviŝo ne akceptis 
kaj ili komencis diskuton, sed la 
veziro saĝe direktis la diskuton 
al kverelo kaj tiam li diris, ke la 
derviŝo insultis la veziron kaj 
forigis lin de la urbo. La derviŝo, 
kiu estis amanto, iris sencele al 
dezerto. 

Poste, la veziro iris al la ŝaho 
kaj diris: "Ho ŝaho, tio, kion vi 
scipovas ankaŭ mi scipovas, sed 
ne estas bone, fari ĝin tuttempe; 
se malbonuloj ekscios, ni certe 
havos problemojn." La ŝaho akc- 
eptis kaj diris: "Ekde nun mi pli 
zorgos." Kelkajn tagojn poste, 
la veziro proponis al la ŝaho la 


jenon: "Ni iru al la ĉasejo kaj ĉasu. 
Sed duope, por ke se ni volos eniri 
en la korpon de vivaĵo, neniu 
komprenu." Kaj la ŝaho akceptis. 
Ili kune iris al la ĉasejo. Tie ili 
vidis gazelon, la veziro ĉasis ĝin 
kaj diris al la ŝaho: "Ĉu vi jam 
eniris en la korpon de gazelo? 
Vere estas amuze." Kaj la ŝaho 
respondis: "Ne, mi nun faros." 
Kaj la ŝaho eniris en la korpon 
de la gazelo kaj lia senviva korpo 
falis sur la teron. Kaj la veziro tuj 
eniris en la korpon de la ŝaho kaj 
rapide iris al la proksima vilaĝo. 
Tie li diris al la vilaĝanoj: "Mi kaj 
la veziro kune ĉasadis, kaj subite 
li falis kaj mortis. Kvar uloj iru 
kaj kunportu lian korpon al lia 
hejmo kaj donu ĝin al lia familio." 
Kaj li mem rapide iris al la ŝaha 
palaco kaj al la edzino de la ŝaho. 
La edzino vidante sian edzon tuj 
kuris al li, sed proksimiĝinte, ŝi 
sentis, ke nur lia aspekto estas 
kiel ŝia edzo kaj li ne havas la 
odoron de la ĉiama ŝaho. Ekde 
tiam la edzino de la ŝaho neniam 
emis esti kun li. 


Oktobro 2016 


Umujo 17 



Kiam la ŝaho revenis kaj vidis la 
senvivan korpon de la veziro, li 
komprenis ĉion. Do, li timis, ke 
la veziro ĉasos lin kaj li rapide 
fuĝis al alia lando kaj arbaro, en 
kiu li vidis la senvivan korpon de 
papago sub arbo. Li tuj eniris en la 
korpon de la papago kaj flugis kaj 
ekvivis inter papagoj. Iun tagon, li 
vidis ĉasiston, iom proksimiĝis al 
li kaj vidis ke li estas tiu derviŝo, 
kiu instruis al ili la miraklon. Do, 
li iris al li kaj diris: "Kunportu min 
al la ŝaha palaco de la najbara 
lando, tie vi povos, vendante min, 
tre enspezi." La ĉasisto, aŭdante 
la nomon de tiu lando kaj palaco, 
tre ĝojis kaj la parolo de la papago 
radiigis la lumon de espero en lia 
koro. 

Do, la derviŝo kunportis la 
papagon al la palaco de tiu lando. 
Tie la falsa ŝaho dum multaj tagoj 
klopodis atingi la koron de la 
edzino, sed li ne sukcesis. Vidante 
la papagon, li do diris al si mem: 
"Eble, aĉetante tiun ĉi belan 
papagon por la edzino, mi povos 


atingi ŝian koron." Kaj li aĉetis ĝin 
kaj donis al la edzino. La veziro 
konis la derviŝon, sed silentis, 
por ke la deviŝo ne sciu, kion li 
faris. La papago, vidante sian 
edzinon, ekĝojis, sed vidis, ke ŝi 
tro malfortiĝis kaj maldikiĝis. Li 
demandis: "Kara sinjorino, kial vi 
tiel ĉi iĝis malforta kaj maldika?" 
Ŝi respondis: "Mi havas grandan 
ĉagrenon en mia koro, kiun mi al 
neniu povas esprimi." La papago 
diris: "Diru ĝin al mi." Ŝi diris: 
"Kion vi povas fari?" La papago 
diris: "Eble, mi povos fari ion." 
Finfine, la edzino ekparolis kaj 
diris: "Mi ja amis la ŝahon tiel, 
ke mi neniel povis elteni lian 
foreston. Sed iam, li kaj la veziro 
iris al la ĉasejo kaj post lia reveno, 
mi neniel povis senti mian 
antaŭan amon. Mi tute perdis ĝin 
kaj ne povas ami lin. Li ne havas 
la odoron de la ĉiama ŝaho, 
kvazaŭ li estus alia homo. Ekde 
tiam li faris ĉion, por ke mi amu 
lin, sed mi neniel povas ami 
lin. Mi jam ne havas deziron 
krom morton." La papago diris: 


"Karulino, proksimiĝu kaj flaru 
min." Ŝi flaris kaj subite kriis: 
"Ho, tiu ĉi odoro estas ĝuste la 
odoro de la ŝaho." La papago 
diris: "Mi mem estas la ŝaho." 
kaj klarigis ĉion al ŝi. La virino 
poste demandis: "Nun kion ni 
devas fari?" La papago diris: 
"Nokte ne fermu la pordon de 
mia kaĝo. Kiam la veziro alvenos, 
iom afable parolu kun li. Diru al 
li, ke ekde la morto de via antaŭa 
veziro, vi ne plu estas kiel antaŭe 
kaj ne diras viajn sekretojn al 
mi. Kompreneble, li diros, ke 
li ne ŝanĝiĝis, tiam vi diru: "Vi 
promesis instrui al mi la lernitan 
miraklon de la derviŝo'. Kaj kiam 
li konsentos instrui la miraklon, 
ordonu, ke oni mortigu hundon 
kaj ke oni donu ĝin al vi. Kaj petu 
la veziron eniri en la hundon. 
Poste mi faros la ceteron." 

La edzino diris ĉion, kiel la papago 
diris, kaj la veziro ankaŭ akceptis. 
Kiam la veziro eniris en la korpon 
de la hundo, la ŝaho tuj eliris el la 


korpo de la papago kaj eniris en 
sian veran korpon, staris kaj diris: 
"Ho malica veziro, kial vi faris tiel 
ĉi? Via destino estas ĉiam esti 
hundo kaj boji." La edzino, vidante 
sian ĉiaman edzon, kuris al li kaj 
brakumis lin. La ŝaho ordonis ke 
oni voku la derviŝon, kaj faris lin 
sian veziron kaj donis la filinon 
de la antaŭa veziro al li. 


Veziro: Oni en kelkaj mezorientaj 
landoj kiel Irano nomas ministron 
veziro. La radiko verŝajne venas 
el la araba. 

Ŝaho: Oni en Irano nomas reĝon 
ŝaho 

Derviŝo: Ano de islama ordeno. 
Derviŝoj ofte vojaĝas kaj estas 
senhejmaj. 

